text: 1740 tilmeldt Påskeløb i Frederikshåb Plantage
  03 april 2010 kl. 14.27
  De kom fra 11 forskellige nationer - de løb i tre dage og konkurrerede i 60 forskellige løbsklasser. Mange af løberne kom fra både Norge og Sverige, og de nød endelig at kunne løbe i et terræn uden sne og is.
  80 Plus
  Men det var ikke kun geografisk, at løberne var meget spredt. De yngste deltagere var piger og drenge under 10 år, og i den ældste klasse 80 Plus - altså herrer over 80 år - var der tilmeldt ikke færre end 10 løbere, som alle kom over målstregen i flot stil.
  Forberedelserne har stået på de sidste par år, og i dagene omkring selve stævnet har omkring 120 medlemmer fra de arrangerende klubber OK Gorm og Kolding OK knoklet hårdt for at det hele skal glide og blive en orienteringsfest for alle deltagerne.
  